
Man kan hævde, at Constantin Film er et år for sent ude med Der Baader Meinhof Komplex, som har premiere i de tyske biografer i denne uge. Det var jo sidste efterår, man ”fejrede” 30-årsjubilæet for Det Tyske Efterår. Hvilket ikke gik stille af: stribevis af tv-udsendelser og -debatter, bunkevis af baggrundsartikler i den trykte presse og en syndflod af interviews med aldrende aktører på begge sider af ”fronten”: på den ene side de centrale beslutningstagere, der havde repræsenteret systemets krig mod terrorismen, og på den anden side mere eller mindre angrende RAF-veteraner. Ikke desto mindre plejer Bernd Eichinger, producenten bag Der Untergang (2004), ikke at tage fejl. Der Baader Meinhof Komplex er langtfra den første tyske spillefilm, der tematiserer terrorismen i Tyskland - mere herom senere - men netop nu, har Eichinger vel skønnet, er tiden moden til en egentlig storfilm. Og, hvor kynisk det end kan lyde, må man jo indrømme, at der er et særligt oplagt filmisk potentiale i historien om den tyske terrorisme. Den rummer simpelthen alle de ingredienser, man også forventer at finde i en storfilm: helte, skurke, liv, død, kynisme, idealisme, happy end og det modsatte, samt - ikke mindst: action. Bernd Eichingers næse for forretning og sans for timing fornægter sig nok heller ikke denne gang. Filmen, som er optaget i Berlin, München, Stuttgart, Rom og Marokko, vil sikkert dele vandene. Og de tyske filmkritikere vil sikkert elske at hade den. Det er ligesom i fodbold: de tyske kritikere er altid hårdest mod deres egne, men nu vi får vi formentlig den storfilm om den tyske terrorisme, vi har gået og ventet på i mange år. 
Som instruktør har Bernd Eichinger udvalgt Uli Edel, hans gamle makker fra kultfilmen Christiane F. - Wir Kinder vom Bahnhof Zoo (1981). Eichinger har selv skrevet drejebogen til Der Baader Meinhof Komplex på basis af den tidligere Spiegel-chefredaktør, Stefan Austs standardværk fra 1985 om den tyske terrorisme. Aust overtog i sin tid den dobbelttydige titel fra en kommission, nedsat af Bundeskriminalamt, der skulle efterforske terroren i Tyskland. Kommissionen påbegyndte sit arbejde før RAF overhovedet var dannet. I bagklogskabens lys burde man vel snarere tale om Baader/Ennslin-Komplekset, for det var jo som bekendt præstedatteren Gudrun Ensslin, der sammen med sin ”Baby” udgjorde kernen i første generation af RAF. Ulrike Meinhof var dybest set ikke noget handlingsmenneske. Men det er sikkert en klog beslutning at videreføre titlen på Austs journalistiske hovedværk. Stærkere brand kan næppe tænkes. Men det forpligter også! 
I bogen Der Baader Meinhof Komplex giver Aust, som selv har en fortid som skribentkollega med Ulrike Meinhof ved tidsskriftet Konkret, en fængslende fremstilling af, hvordan APO, den udenomsparlamentariske opposition, i slutningen af 1960’erne gradvist udvikler sig i retning af ”væbnet kamp”/terrorisme. Et særligt fyldigt kapitel, i bogen og i virkeligheden, udgør retssagen mod de fængslede topterrorister Andreas Baader, Gudrun Ensslin, Ulrike Meinhof og Jan-Carl Raspe. Fra maj 1975 til april 1977 afvikles processen i retsbygningen i tilknytning til det monstrøse, flugtsikre Stammheim-fængsel i Stuttgart. Slutkapitlet belyser de 44 dage i efteråret 1977, der for alvor rystede Forbundsrepublikken i sin grundvold. Selve Det Tyske Efterår. De tilbageværende tre livstidsdømte terrorister fra RAF’s første generation - Ulrike Meinhof havde begået selvmord i sin celle i 1976 - venter utålmodigt på den aktion udefra, der igen skal bringe dem på fri fod. Aktionen kommer den 5. september, da en kommando fra RAF’s anden generation bortfører den tyske arbejdsgiverpræsident, Hanns Martin Schleyer. Egentlig en ”logisk” aktion: i 1975 havde den tyske stat bøjet sig for terroristernes krav, da den berlinske CDU-borgmesterkandidat, Peter Lorenz, var blevet bortført. Denne gang står forbundskansler Helmut Schmidt imidlertid fast. Der skal ikke forhandles, kun forhales. Heller ikke den koordinerede kapring af passagerflyet Landshut - en kapring som den danske terrorist Holger Jensen efter alt at dømme har været med til at forberede, jf. Peter Øvig Knudsens bog om Blekingegadebanden - får myndighederne til at vakle. Det hele kulminerer den 17. oktober med en spektakulær redningsaktion, hvor det lykkes det tyske antiterrorkorps GSG9 at redde samtlige flypassagerer. Terroristerne i Stammheim begår koordineret selvmord. Hanns Martin Schleyer likvideres.

I 1997 udkom der en gennemgribende nyredigeret udgave af Der Baader Meinhof Komplex. Sagen var den, at en del af de 10 eftersøgte RAF-terrorister, der - efter RAF’s militære nederlag i efteråret 1977 - havde fået en ny identitet i DDR, efter murens fald pludselig kunne pågribes. En del af dem valgte at lægge kortene på bordet. Herefter så den i forvejen fængslede terrorist Peter Jürgen Boock sig tvunget til også at tage bladet fra munden. Boock, som indtil da havde forsøgt at underspille sin rolle i RAF, spillede en langt vigtigere rolle end som så. Faktisk var han - i parløb med Brigitte Mohnhaupt - hovedrolleindehaveren i RAF’s anden generation. Det er især oplysninger fra Boock, der har gjort Stefan Aust i stand til at afdække en del dunkle punkter og ubesvarede spørgsmål fra førsteudgaven af Der Baader Meinhof Komplex. 
Stefan Aust skrev - på basis af førsteudgaven af sin bog - drejebogen til den kontroversielle spillefilm Stammheim, der vandt Den Gyldne Bjørn ved Berlinalen i 1986. Juryforkvinden, Gina Lollobrigida, brød sig dog så lidt om filmen, at hun offentligt lagde afstand til den. Dette uhørte brud på jurymedlemmers tavshedsløfte havde man aldrig oplevet før ved en Berlinale. Stammheim, som nærmest kan karakteriseres som en anti-feel-good film, tematiserer - som navnet antyder - den to år lange proces mod stifterne af RAF. Asketisk i sine virkemidler giver filmen afkald på dramaturgiske narrestreger af enhver art og skærer netop derved på en vis måde ind til benet af det dystre emne. Stefan Aust vælger at lade det stå hen i det uvisse, om terroristerne nu også begik kollektivt selvmord natten mellem den 17./18. oktober 1977. Af de mange myter, den tyske terrorisme har givet anledning til, er ’Dødsnatten i Stammheim’ nok den mest sejlivede. Store dele af den akademiske venstrefløj - også i Danmark - anså det årevis nærmest som en selvfølge, at de tyske myndigheder havde likvideret terroristerne og derefter kamufleret deres udåd som selvmord.  I dag trives myten kun i sekteriske cirkler på det konspirationsteoretiske overdrev. 
Klassikeren blandt de spillefilm, der tematiserer den tyske terrorisme, er vel Margarethe von Trottas Die Bleierne Zeit (De tyske søstre) fra 1981. Instruktøren er ikke ligefrem nogen humørspreder - specielt er Nicolas Economous disharmoniske underlægningsmusik temmelig sindsoprivende - men hun har også et alvorligt anliggende. Juliane og Marianne - læs Christiane og Gudrun Ensslin, for det er forholdet mellem de to præstedøtre, der er filmens tematiske omdrejningspunkt - forsøger på hver deres måde at realisere sig selv i 1970’ernes turbulente og ’blytunge’ Vesttyskland. Den rebelske Juliane gør sig gældende som journalist og aktivist i kvindesagen, men det er Marianne, der går skridtet videre og lader sig indrullere i ”den væbnede kamp”. Umiddelbart er det måske overraskende, at Marianne, der var et artigt barn, vælger at tage skridtet ud over afgrunden. Men netop i rollen som en slags moderne Jeanne d’Arc realiserer hun ultimativt sig selv som fars pige. Hun omsætter jo nu i praksis den kompromisløse, protestantiske etik, hun er blevet flasket op med i præstegården i Tuttlingen i Schwaben.
Også Margarethe von Trottas eksmand, Volker Schlöndorff, har tematiseret den tyske terrorisme i flere film. I 1975 instruerede de i fællesskab filmatiseringen af Heinrich Bölls forbitrede pamflet mod Bild-Zeitung, Katharina Blums tabte ære. Det nærmeste, man kommer en slags feel-good-film om terrorismen er vel Schlöndorffs Die Stille nach dem Schuss (Stilheden efter skuddene) fra 2000. Filmen, som er inspireret af eksterroristen Inge Vietts bog Nie war ich furchtloser, skildrer Rita Vogts vej fra ungdommens håbefulde år i Vestberlin - via mellemstationen Paris - til en ny start, ny identitet, ny kærlighed og, ikke mindst: stilheden i den provinsielle ”arbejder- og bondestat”, der engang befandt sig mellem Elben og Oder. Filmen kan forstås som et slags vidneudsagn, Volker Schlöndorf aflægger på sin generations vegne: Nok var der afstumpede individer i de miljøer, hvorfra terroristerne blev rekrutteret - i filmen eksemplificeret ved Ritas første store kærlighed, den skydeglade Andi (jf. Andreas Baader!). Men selvom også Rita under en flugt kommer til at skyde en parisisk politibetjent, er det instruktøren magtpåliggende at fremstille sin heltinde som et sympatisk menneske, der hele vejen igennem er drevet af ønsket om en mere retfærdig verden. 
Man fornemmer hos Margarethe von Trotta og Volker Schlöndorff, den tyske 68-generations filmpar par excellence, en høj grad af pligtfølelse over for ’historien’. Måske ligefrem en følelse af ejerskab? Yngre filminstruktører har tilsyneladende et langt mere frigjort forhold til den nyere tyske historie. Hvilket har ført til et par interessante æstetiske og moralske eksperimenter. I filmen Baader (2001), som skabte furore ved Berlinalen i 2002, tillader Christopher Roth sig endda at digte historien om. Han gør dog mest af alt RAF til et hipt retro-fænomen, til en stiløvelse, der kan minde om en poster af Che Guevara omsat til et biograflærred. Gang på gang dvæles der ved Andreas Baaders forkærlighed for hurtige biler, især af mærket BMW - Baader Meinhof Wagen som tyskerne sagde i 1970erne. Baader er en bevidst blanding af realitet og fiktion. Man vil lede forgæves efter svar på spørgsmål af typen: hvor kommer Andreas Baader fra? Hvorfor bliver han terrorist? Helt som i Butch Cassidy and the Sundance Kid ender hovedkarakteren sine dage i en kugleregn. Filmens grundlæggende problem er bare, at skuespilleren Frank Gierings ikke har den fjerneste lighed med den autentiske Andreas Baader. 
Hans Weingartners Die fetten Jahre sind vorbei (2004) kan karakteriseres som en slags postterror-film, hvor 68-generationens egne børn foreholder deres forældre, at de har svigtet deres ungdoms idealer. I filmen er ”den store generation” repræsenteret ved den opportunistiske iværksætter, Hardenberg, som ”fik de rigtige idéer på de rigtige tidspunkter”. I sin ungdom var han således med til at iscenesætte studenterrevolten i Berlin. 30-40 år senere har han et blomstrende forretningsimperium. De tre unge, idealistiske rebeller, som har bortført Hardenberg til et idyllisk ”folkefængsel” i de tyske alper - en ironisk kommentar til Det Tyske Efterår - vinder til syvende og sidst - trods en antydningsvis åben slutning - det kammerspilsagtige generationsopgør, for ”de bedste idéer overlever”.
Den hidtil mest medrivende fremstilling af den tyske terrorisme finder man efter undertegnedes opfattelse slet ikke i en spillefilm, men i det tre timer lange dokudrama Todesspiel, som Heinrich Breloer producerede i 1997 i anledning af 20året for Det Tyske Efterår. Todesspiel er stort set begrænset til fire centrale locations: Krisestaben i Bonn, der under ledelse af den karismatiske forbundskansler, Helmut Schmidt, forsøger at holde en skindialog i gang med RAF, samtidig med, at man desperat forsøger at finde frem til det ”folkefængsel”, hvor den tyske arbejdsgiverpræsident holdes som gidsel; den lejlighed i et anonymt boligkompleks i Köln, hvor Hanns Martin Schleyer rent faktisk befinder sig og fører lange samtaler med sine bortførere; passagerflyet Landshut, der efter afgangen fra Mallorca kapres af palæstinensiske terrorister og dermed omdannes til et slags flyvende fængsel, hvori passagerne befinder sig i permanent livsfare; endelig Stammheim-fængslet, hvor de tre terrorister, angiveligt holdes i total isolation, men rent faktisk står i kontakt med både hinanden og omverdenen. Fiktionsfremstillingen, som udgør det bærende plan i Todesspiel, suppleres på behændig vis med autentiske arkivoptagelser og med interviews med centrale aktører på begge sider. 
Heinrich Breloer har alt i alt sammenrystet en særdeles effektiv cocktail, hvor alt går op i en højere enhed. Eneste alvorlige kritikpunkt er Andreas Baader-figuren. Sebastian Koch er normalt en habil skuespiller - i De Andres Liv er han ligefrem uforglemmelig som humanisten og dramatikeren Georg Dreymann - men i Todesspiel gør han den tyske terrorismes Alpha Han til en langt mere intellektuel figur end der er historisk belæg for.
Det skal blive spændende at se, om Moritz Bleibtreu bliver manden, der omsider kan få Baader-figuren til at fungere på film. Med hensyn til casting signalerer Der Baader Meinhof Komplex i sandhed storfilm. Genkendelsesfaktoren er virkelig høj. Moritz Bleibtreu har således - efter sit internationale gennembrud for ti år siden (Lola rennt) - været flittigt brugt i udenlandske produktioner, også en dansk (Fakiren fra Bilbao). Martina Gedeck, som også huskes fra sin glansrolle i De Andres Liv - som Dreymanns feterede, men psykisk labile skuespillerægtefælle - skal agere Ulrike Meinhof, altså endnu en tragisk rolle. Bruno Ganz - der Führer fra Der Untergang - skal spille Horst Herold, den fascinerende skikkelse fra Bundeskriminalamt, der på ingen måde billiger terroristernes handlinger, men som alligevel forsøger at forstå dem. Og sådan kunne man blive ved. Men enhver opfordres hermed bare til at se filmtraileren på nettet og ved selvsyn konstatere den næsten skræmmende fysiske lighed, alle skuespillerne tilsyneladende har med de historiske aktører.
Der Baader Meinhof Komplex kan ses i danske biografer fra den 24. april 2009. Men hvem kan vente så længe?
